Presentation de Maria

Le Presentation del Beate Virgine Maria, cognoscite in le Oriente como Le Ingressu del Sanctissime Theotokos in le Templo, es un festa liturgic celebrate le 21 de novembre per le Ecclesia Catholic, le Ecclesias Orthodox Oriental, e certe ecclesias anglo-catholic.

Le festa es associate con un evento non recitate in le Nove Testamento, ma in le texto apocryph Protoevangelio de Jacobo. Secundo iste texto, le parentes de Maria, Joachim e Anna, qui esseva sin filios, recipeva un message celeste dicente que illes haberea un filia. In gratia pro le dono de lor filia, illes la portava, quando illa esseva ancora un infante, al Templo in Jerusalem pro consacrar la a Deo. Versiones plus tarde del historia (como le Evangelio de Pseudo-Matteo e le Evangelio del Nativitate de Maria) indica que Maria esseva portate al Templo al etate de circa tres annos, como cumplimiento de un voto. Le tradition manteneva que illa deberea remaner ibi pro esser educate in preparation de su rolo como Matre de Deo.

In le tradition Orthodox Oriental, iste die es uno del festas in le qual feminas con le nomine Maria (Μαρία in grec) e Despoina (Δέσποινα) celebra lor dies de nomine.

Categoria:Festas marian
Categoria:Observationes de novembre
Categoria:Dies sancte catholic
Categoria:Dies liturgic orthodox oriental